ไฟเขียว! กบน.เคาะขึ้น “ดีเซล” ขั้นบันได 32 บ./ลิตร เริ่ม 1 พ.ค.นี้
ปลัดกระทรวงพลังงาน เปิดเผยที่ประชุม กบน.เห็นชอบขึ้นราคาน้ำมัน “ดีเซล” แบบขั้นบันได ประเดิมราคาแรก 32 บาท/ลิตร พร้อมประเมินรายสัปดาห์ ขณะเดียวกันยังลดการชดเชยกลุ่มน้ำมันเบนซิน E85 เหลือ 0.53 บาท/ลิตร เริ่ม 1 พฤษภาคมนี้
ปลัดกระทรวงพลังงาน เปิดเผยที่ประชุม กบน.เห็นชอบขึ้นราคาน้ำมัน “ดีเซล” แบบขั้นบันได ประเดิมราคาแรก 32 บาท/ลิตร พร้อมประเมินรายสัปดาห์ ขณะเดียวกันยังลดการชดเชยกลุ่มน้ำมันเบนซิน E85 เหลือ 0.53 บาท/ลิตร เริ่ม 1 พฤษภาคมนี้
28 เม.ย. 2565

นายกุลิศ สมบัติศิริ ปลัดกระทรวงพลังงาน เปิดเผยว่า เมื่อวานนี้ (27 เม.ย.2565) คณะกรรมการบริหารกองทุนน้ำมันเชื้อเพลิง หรือ กบน. มีมติเห็นชอบแนวทางการปรับราคาน้ำมันดีเซลตั้งแต่วันที่ 1 พฤษภาคม 2565 ขึ้นมาอยู่ที่ระดับ 32 บาท/ลิตร หลังจากนั้น กบน. จะพิจารณาปรับราคาเป็นขั้นบันได เพื่อลดผลกระทบที่จะเกิดกับประชาชน รวมถึงเพื่อให้เป็นไปตามมติคณะรัฐมนตรีเรื่องมาตรการลดค่าครองชีพประชาชนในส่วนที่เกี่ยวกับการตรึงราคาน้ำมันดีเซล โดยในปัจจุบันหากไม่มีการอุดหนุนจากกองทุนน้ำมันเชื้อเพลิง ราคาน้ำมันดีเซลจะอยู่ที่ประมาณ 40 บาท/ลิตร และจากการอุดหนุนเพียงครึ่งเดียวตามมติคณะรัฐมนตรี จะทำให้เพดานการปรับราคาจะอยู่ที่ประมาณ 35 บาท/ลิตร ซึ่งหากในแต่ละรอบสัปดาห์ราคาน้ำมันตลาดโลกมีการปรับลดลง ก็จะมีการปรับเงินอุดหนุนและปรับเพดานราคาลดลงตามความการเปลี่ยนแปลงของราคาน้ำมันต่อไป
ขณะเดียวกัน ในส่วนของน้ำมันดีเซลเกรดพรีเมียมก็จะทยอยปรับลดการชดเชยลงเช่นกัน  โดยจะปรับลดการชดเชยลงสัปดาห์ละ 2 บาท และมีเป้าหมายจะจัดเก็บเงินเข้ากองทุนน้ำมันเชื้อเพลิงสำหรับน้ำมันดีเซลพรีเมียมลิตรละ 1 บาท
นอกจากนี้ กบน. ยังได้พิจารณาการปรับลดการชดเชยในกลุ่มน้ำมันเบนซิน E85 โดยจะปรับลดการชดเชยจากกองทุนน้ำมันเชื้อเพลิง ลงสัปดาห์ละ 1 บาท จากในปัจจุบันที่อุดหนุนอยู่ที่ 3.53 บาท/ลิตร โดยมีเป้าหมายให้มีการอุดหนุนที่ 0.53 บาท/ลิตร ซึ่งปัจจุบันน้ำมันเบนซิน E85 ราคาขายปลีก 31.04 บาท/ลิตร (ราคาขายปลีกใน กทม.)
ปัจจุบัน ฐานะกองทุนน้ำมันเชื้อเพลิง ณ วันที่ 26 เมษายน 2565 ติดลบ 56,278 ล้านบาท โดยแบ่งเป็นบัญชีน้ำมันติดลบ 24,302 ล้านบาท และบัญชีก๊าซ LPG ติดลบ 31,976 ล้านบาท